**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**Относно:** Утвърждаване на маршрутни разписания по междуселищните линии от Общинската транспортна схема. Определяне на автогара на територията на гр. Русе за начална, междинна и крайна спирка по маршрута на автобусните линии. Определяне на линии и курсове за изпълнение с автобуси за превоз на трудноподвижни лица

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

Съгласно чл. 17, ал. 4, т. 2 от Закон за автомобилните превози (ЗАП) и чл. 7, ал. 1, т. 2 от Наредба № 2 от 15.03.2002 г. за условията и реда за утвърждаване на транспортни схеми и за осъществяване на обществени превози на пътници с автобуси, издадена от министъра на транспорта и съобщенията (Наредба №2), Общинската транспортна схема включва междуселищни линии, свързващи две или повече населени места в границите на общината. В териториалния обхват на Община Русе това са кметствата: Мартен, Сандрово, Николово, Просена, Долно Абланово, Басарбово, Бъзън, Червена вода, Ново село, Хотанца, Тетово, Семерджиево и Ястребово.

В чл.17, ал. 5 от ЗАП и чл. 8, ал. 3 от посочената наредба е разписано, че маршрутните разписания от Общинската транспортна схема се внасят за разглеждане и утвърждаване от общинския съвет.

Маршрутните разписания по всички междуселищни линии от общинската транспортна схема са утвърдени от Общински съвет-Русе през 2012 г., последващо допълнени през 2014 г. С Решение № 1201/Прието с Протокол № 49/19.09.2019 г. общинският съвет утвърди маршрутите и спирките на линиите от Общинската транспортна схема. За периода от 2014 г. насам се наблюдава силно намален пътникопоток, а утвърдените тогава разписания са с много курсове, което води до нерентабилността им, а от там до неизпълнението им. Предвид, че транспортът е динамичен процес и възникват съществени промени в търсенето и предлагането на транспортната услуга, корекцията на разписанията беше наложителна. В тази връзка, в края на 2019 г. общинската администрация проведе множество работни срещи съвместно с кметовете на населените места.

С въведените, през м. март на 2020 г. ограничения в цялата страна срещу разпространението на КОВИД 19 се наложи превозите по всички транспортни схеми на Община Русе да се извършват по редуцирани разписания. Продължилите извънредни мерки доведоха до драстична промяна в пътникопотока. Генерира се необходимост от основно проучване на превозите. За извършване на аналитична и реална преценка, относно търсенето и предлагането на транспортната услуга, разработването на маршрутните разписания от Областната и Общинска (в част междуселищни линии) транспортни схеми на общината, се възложи на Русенски университет „Ангел Кънчев“. Целта на изследването е осигуряване на достъпност на населението и подобряване на икономическото и социално развитие и обвързаност, постигане на икономическа ефективност и устойчивост на автобусния транспорт.

Проучването обхвана анализ на съществуващото положение относно:

* пътникопотока;
* показателите на работа на автобусите при движение по съответните маршрути;
* осигуряване на изискуемия минимален интервал между часовете на тръгване от двете крайни спирки на разписанията и часовете на тръгване от същите спирки в разписанията на други автобусни линии по това направление;
* натовареността на движение по основната улична мрежа и спирките в гр. Русе, съобразно линиите и разписанията на обществения градски транспорт;

и определяне на автогара за начален/краен пункт и маршрут на територията на града за линиите от областната транспортна схема.

Работата протече в 5 фази със съответните планирани дейности и експериментални изследвания. Предложените от Русенски университет, проекти на разписания по междуселищните линии от общинската транспортна схема бяха разгледани и обсъдени на две заседания на Общинската комисия по транспорт. Окончателният им вариант е приет на заседанието, проведено на 29.08.2022 г.

Общинската транспортна схема, в част междуселищни линии обхваща 7 бр. автобусни линии: Русе-Басарбово; Русе-Николово-Долно Абланово-Просена; Русе-Мартен-Сандрово; Русе-Бъзън; Русе-Семерджиево-Ястребово; Русе-Хотанца и Русе-Тетово, като линията Русе-Семерджиево-Ястребово е с маршрут през с. Червена вода, а линиите Русе-Хотанца и Русе-Тетово са с маршрут през с. Червена вода и с. Ново село.

Разработеното от Русенски университет предложение включва разписания и курсове, както следва:

1. По линията Русе-Басарбово – 2 бр. делнични разписания и 1 бр. празнично разписание, с общ брой курсове в делник -25 бр. и в празник -14 бр.;

2. По линията Русе-Николово-Долно Абланово-Просена – 2 бр. делнични разписания и 1 бр. празнично разписание, с общ брой курсове в делник -22 бр. и в празник -14 бр.;

3. По линията Русе-Мартен-Сандрово – 3 бр. делнични разписания и 2 бр. празнични разписания, с общ брой курсове в делник - 40 бр., в събота -27 бр. и в неделя-26 бр.;

4. По линията Русе-Бъзън – 2 бр. делнични разписания и 1 бр. празнично разписание, с общ брой курсове в делник - 18 бр. и в празник – 6 бр.;

5. По линията Русе-Семерджиево-Ястребово – 1 бр. разписание, с общ брой курсове – 10 бр., които ще се изпълняват в делник и празник;

6. По линията Русе-Хотанца – 1 бр. разписание, с общ брой курсове в делник - 8 бр. и в празник – 6 бр.

7. По линията Русе-Тетово – 1 бр. разписание, с общ брой курсове в делник 6 бр. и в празник – 4 бр.;

В процеса на работа, екипът на РУ „Ангел Кънчев“ установява, че с оглед по-добрата синхронизация между курсовете, предвид големия процент от припокриване в маршрутите и спирките към тях, което води до нерентабилността им е възможно да се направи промяна в маршрутната схема. Предложението на РУ е двата линейно обратими маршрути Русе-Хотанца и Русе-Тетово да се обединят в един маршрут Русе-Хотанца-Тетово. Този маршрут е предложен да се изпълнява с 2 бр. делнични разписания и 1 бр. празнично разписание, с общ брой курсове - 15 бр. в делник и 6 бр. в празник. Срещу това предложение в Община Русе постъпи възражение от Кмета на с. Тетово, придружено с подписка за запазване на съществуващото разписание по линията и становище, че отклонението на маршрута през с. Хотанца ще доведе до увеличаване на времето за пътуване до и от с. Тетово в посока от и за гр. Русе, в резултат на което желаещите да ползват превоза ще предпочитат услугите на останалите преминаващи през селото автобуси, които в момента обслужват областната транспортна схема на Община Ветово.

Във връзка с чл. 17, ал. 5 от ЗАП и чл. 8, ал. 3 от Наредба № 2 е необходимо Общински съвет Русе да утвърди Общинската транспортна схема, в част междуселищни линии, която Ви предлагам, като Приложение № 1 към настоящото предложение.

На следващо място, на основание чл. 22, ал. 1, т. 2 от ЗАП Общински съвет Русе следва да определи автогара на територията на гр. Русе, която да бъде начална, междинна и крайна спирка по маршрута на автобусните линии.

С оглед на това, че с Решение № 1201/Прието с Протокол № 49/19.09.2019 г. Общински съвет Русе е утвърдил маршрутите по междуселищните линии от Общинската транспортна схема, чиито превози са с начална и крайна спирка в гр. Русе – Автогара „Изток“, следва да се определи автогара на територията на гр. Русе, която да бъде начална, междинна и крайна спирка по маршрута на автобусните линии от Областната и Републиканска транспортни схеми.

На територията на гр. Русе съществуват две автогари. Автогара „Изток“ с адрес: ул. „Иван Ведър“ №5 и Автогара „Юг“ с адрес: бул. „Цар Освободител“ №156. Съгласно действащите, през годините, нормативни изисквания и утвърждаваните от Областния управител на Област Русе маршрутни разписания от областната транспортна схема към момента, автобусните линии, които са до и от гр. Русе са 16 бр., от които 7 бр. с начална/крайна спирка Автогара „Изток“ (за направленията Русе-Щръклево/Нисово; Русе-Красен; Русе-Червен; Русе-Бъзън-Ветово; Русе-Червена вода-Ветово/Глоджево; Русе-Глоджево/Смирненски и Русе-Кошарна) и 9 бр. с начална/крайна спирка Автогара „Юг“(за направленията Русе-Тръстеник; Русе-Пиргово-Мечка; Русе-Батин; Русе-Баниска/Помен; Русе-Бяла; Русе-Две могили/Кацелово; Русе-Юделник; Русе-Ряхово; Русе-Малко Враново) От посочените линии 4 бр., от които: Русе-Батин; Русе-Баниска/Помен; Русе-Бяла и Русе-Две могили/Кацелово са без маршрут и спирки на територията на гр. Русе и превозите им са с начало и край най-близката автогара, в случая Автогара „Юг“. За останалите е допуснато да се движат през града и да спират на определени спирки от обществения транспорт, регламентирани като спирки по желание, което е установено, че не се спазва. Ползването на всички спирки, установени за линиите от масовия градски транспорт, създава предпоставка за нелоялна конкуренция и т.нар. война за пътници, породена от намаления брой пътувания и големия процент на препокриване на маршрутите: бързо шофиране; неправилно изпреварване; влошаване безопасността на движението, както за пътниците, така и за пешеходците. Определените маршрути в града са еднакви за отделните автобусни линии, независимо от квотата на коя община е разписанието. От всичките изброени по-горе направления, от квотата на Община Русе се изпълняват превози по 6 бр. линии: Русе-Щръклево/Нисово; Русе-Пиргово-Мечка; Русе-Батин; Русе-Баниска/Помен; Русе-Тръстеник и Русе-Юделник. В разработката си екипът на РУ „Ангел Кънчев“ е установил, че преминаването на линиите от областната транспортна схема през територията на гр. Русе и регламентираните в маршрутните разписания спирания на спирки в града създават проблеми, свързани с:

* екологичното въздействие на автобусния транспорт, включително остарял транспортен парк за обслужване на Областната транспортна схема;
* натоварване на трафика в града и задръствания – интензивно движение по основни булеварди от трасетата на масовия градски транспорт (бул. „Липник“, бул. „Цар Освободител“, бул. „Скобелев“, бул. „Христо Ботев“) и особено е затруднено кръговото кръстовище на бул. „Цар Освободител“ и бул. „Липник“;
* натоварване на всички спирки от градския транспорт;
* влошаване безопасността на движението.

Преминаването на превозните средства от Областната транспортна схема през града водят и до образуването на транспортни задръжки в районите на светофарно регулираните кръстовища и създават предпоставка за нарушение на разписанията.

Не на последно място трябва да се отбележи, че маршрутните разписания от областната транспортна схема са разпределени между общините от Област Русе и всяка една се явява Възложител по договор. Община Русе има право да осъществява контрол по спазването на маршрутни разписания, местата за спиране, издаването на превозни документи само на превозвачи, с които има сключен договор. Това води до неравнопоставеност и нелоялна конкуренция между превозвачите, изпълняващи превози от квотата на Община Русе и квотите на другите общини.

Във връзка с разрешаването на тези проблеми екипът на университета предложи два варианта, относно определянето на автогара на територията на гр. Русе, която да бъде начална и крайна спирка по маршрута на автобусните линии от Областната транспортна схема, както следва:

**Вариант 1** – линията е с начало/край най-близката автогара

Автогара „Изток“ начална/крайна спирка с маршрут по бул. „България“ за линиите:

1. Русе-Бъзън-Ветово – досегашна Автогара „Изток“

2. Русе-Червена вода-Ветово/Глоджево – досегашна Автогара „Изток“

3. Русе-Глоджево/Смирненски – досегашна Автогара „Изток“

4. Русе-Щръклево/Нисово – досегашна Автогара „Изток“

5. Русе-Красен – досегашна Автогара „Изток“

6.Русе-Червен – досегашна Автогара „Изток“

7.Русе-Кошарна – досегашна Автогара „Изток“

8.Русе-Пиргово-Мечка – досегашна Автогара „Юг“

9.Русе-Тръстеник – досегашна Автогара „Юг“

10.Русе-Ряхово – досегашна Автогара „Юг“

11.Русе-Малко Враново - досегашна Автогара „Юг“

12.Русе-Юделник - досегашна Автогара „Юг“

Автогара „Юг“начална/крайна спирка с маршрут по бул. „България“ за линиите:

13. Русе-Батин - досегашна Автогара „Юг“

14. Русе-Бяла - досегашна Автогара „Юг“

15. Русе-Две могили/Кацелово - досегашна Автогара „Юг“

16.Русе-Баниска/Помен - досегашна Автогара „Юг“

**Вариант 2 –** всички линии от Областната транспортна схема на Област Русе да са с начална/крайна спирка Автогара „Изток“ с маршрут на движение само по бул. „България“ и възможност за спирка в гр. Русе - „Технополис“/„Печатни платки“.

Същевременно на заседание на общинската комисия по транспорт, проведено на 29.08.2022 г. беше обсъден трети вариант, с маршрут на движение само по бул. „България“, като Автогара „Изток“ да бъде начална/крайна спирка за линиите от Областната транспортна схема, обслужващи населени места в Община Сливо поле и Община Ветово. Автогара „Юг“ да бъде начална/крайна спирка за линиите от Областната транспортна схема, обслужващи населени места в Община Иваново, Община Две могили, Община Бяла, Община Борово, Община Ценово. Основната причина на предложението е осигуряване равномерното разпределение на линиите от Областната транспортна схема, спрямо посоката за вход и изход от гр. Русе. От съществуващите 16 бр. автобусни линии, **Вариант 3** включва:

Автогара „Изток“ начална/крайна спирка за линиите:

1. Русе-Бъзън-Ветово – досегашна Автогара „Изток“

2. Русе-Червена вода-Ветово/Глоджево – досегашна Автогара „Изток“

3. Русе-Глоджево/Смирненски – досегашна Автогара „Изток“

4.Русе-Кошарна – досегашна Автогара „Изток“

5.Русе-Ряхово – досегашна Автогара „Юг“

6.Русе-Малко Враново - досегашна Автогара „Юг“

7.Русе-Юделник - досегашна Автогара „Юг“

Автогара „Юг“начална/крайна спирка за линиите:

8. Русе-Батин - досегашна Автогара „Юг“

9. Русе-Бяла - досегашна Автогара „Юг“

10. Русе-Две могили/Кацелово - досегашна Автогара „Юг“

11.Русе-Баниска/Помен - досегашна Автогара „Юг“

12. Русе-Щръклево/Нисово – досегашна Автогара „Изток“

13. Русе-Красен – досегашна Автогара „Изток“

14.Русе-Червен – досегашна Автогара „Изток“

15.Русе-Пиргово-Мечка – досегашна Автогара „Юг“

16.Русе-Тръстеник – досегашна Автогара „Юг“

Освен това, в чл. 18, ал. 1, т. 2 от Наредба № 2 е разписано, че Общинските съвети определят линии и курсове по тях, които ще бъдат обявени за изпълнение с автобуси за превози на трудноподвижни лица, при спазване на норматив за относителен дял на тези курсове. За превози по междуселищни линии от общинската, областната и републиканската транспортни схеми, от квотата на съответната община, нормативът е 35% от общия брой курсове. За спазване на посоченото изискване, предлагам курсовете, които ще бъдат обявени за изпълнение с автобуси за превоз на трудноподвижни лица да са: 15% от курсовете от общинската транспортна схема; 15% от курсовете от областната транспортна схема и 5% от курсовете от републиканската транспортна схема.

След като съобрази всички становища, общинска администрация, предлага на Общински съвет Русе даутвърди маршрутните разписания от Общинската транспортна схема, в част междуселищни линии, съгласно Приложение № 1.

Вътрешноградската общинска транспортна схема е утвърдена с Решение № 1201, прието с Протокол № 49/19.09.2019г. на Общински съвет Русе. Същата ще бъде въведена след сключването на договор с „Общински транспорт Русе“ ЕАД в качеството му на „вътрешен оператор“ и след осигуряването на необходимия брой превозни средства за изпълнение на схемата. След влизане в сила на вътрешноградската транспортна схема, общинска администрация ще предложи на Общински съвет Русе да определи:

1. Автогара „Изток“ за начална/крайна спирка за линиите от Областната транспортна схема, обслужващи населени места в Община Сливо поле и Община Ветово с маршрут на движение само по бул. „България“;

2. Автогара „Юг“ за начална/крайна спирка за линиите от Областната транспортна схема, обслужваща населени места в Община Иваново, Община Две могили, Община Бяла, Община Борово, Община Ценово, с маршрут на движение само по бул. „България“.

На сегашния етап началото и края на линиите от Областната транспортна схема се запазват.

3.За изпълнение с автобуси за превоз на трудноподвижни лица се определят 15% от курсовете от общинската транспортна схема; 15% от курсовете от областната транспортна схема и 5% от курсовете от републиканската транспортна схема.

Настоящото предложение е основано на принципите на прозрачност и публичност и предложеното решение няма да бъде в разрез с правото на европейската общност.

С утвърждаването на общинската транспортна схема, в част междуселищни линии, определянето на автогари за начални, междинни и крайни спирки, и на линии и курсове по тях, които ще бъдат обявени за изпълнение с автобуси за превози на трудноподвижни лица, не се предвижда разходване на обществени средства.

Целта е да се изпълнят законовите изисквания и се намалят проблемите на гр. Русе, свързани с екологичното въздействие на автобусния транспорт, трафика, безопасността на движението.

Очакваните резултати от предложението са: осигуряване задоволеността на населението, ползващо обществения транспорт; координирани маршрутни разписания в съответствие с икономическото и социално развитие; планиране и изпълнение на маршрутните разписания в съответствие с интегрирането на транспортните схеми и с осигуряване на висока степен на безопасност на общинската транспортна схема; укрепване на конкурентноспособността и създаване на условия за лоялна конкуренция между превозвачите; синхронизиране с разпоредбите на действащото законодателство; намаляване на проблемите в гр. Русе, подобряване качеството на атмосферния въздух в града. Същевременно с регулиране на маршрутите на линиите от Областната транспортна схема в рамките на града ще окаже положително въздействие върху натоварването на спирките от градския транспорт и уличната мрежа, намаляване на нивата на шум и не на последно място-намаляване на пътния травматизъм.

Предвид горното и на основание чл. 63, ал. 1 от Правилника за организация и дейността на ОбС-Русе, неговите комисии и взаимодействието му с общинската администрация, предлагам на Общинския съвет да вземе следното

**Р Е Ш Е Н И Е:**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, чл. 17, ал. 5, чл. 19, ал. 6 и чл. 22, ал.1, т. 2 от Закона за автомобилните превози, чл. 8, ал. 3 и чл. 18, ал.1, т. 2 от Наредба № 2 от 15.03.2002 г. за условията и реда за утвърждаване на транспортни схеми и за осъществяване на обществени превози на пътници с автобуси, издадена от министъра на транспорта и съобщенията:

1. Утвърждава Общинска транспортна схема в част междуселищни линии, съгласно Приложение № 1;

2. Определя:

2.1. Автогара „Изток“ за начална/крайна спирка за линиите от Общинската транспортна схема в част междуселищни линии;

2.2. Автогара „Изток“ за начална/крайна спирка за линиите от Областната транспортна схема, по направленията от Русе за: Ветово/Глоджево (Смирненски), Щръклево/Нисово, Красен, Червен и Кошарна;

2.3. Автогара „Юг“ за начална/крайна спирка за линиите от Областната транспортна схема, по направленията от Русе за: Мечка, Тръстеник, Ряхово, Малко Враново, Юделник, Батин, Бяла, Кацелово, Баниска/Помен;

2.4. Автогара „Юг“ за начална, междинна и крайна спирка по маршрута на автобусните линии от Републиканската транспортна схема;

3. Дава съгласие, кмета на Община Русе да проведе процедура за възлагане на превозите по утвърдените с настоящото решение междуселищни линии от Общинската транспортна схема.

4. Определя курсове, които ще бъдат обявени за изпълнение с автобуси за превоз на трудноподвижни лица, както следва:

4.1. 15% от курсовете от общинската транспортна схема;

4.2. 15% от курсовете от областната транспортна схема;

4.3. 5% от курсовете от републиканската транспортна схема;

5. Настоящото Решение отменя Решение № 327, Прието с Протокол №15/20.09.212 г. и Решение № 944, Прието с Протокол№36/20.03.2014 г., с които е утвърдена Общинска транспортна схема в част междуселищни линии.